عثمانی_سلطاناں_دی_تریخ
یورپ کی تباہی
سلطنت عثمانیہ کے دسویں فرمانروا اور خلافت اسلامیہ کے دوسرے عثمانی خلیفہ قرار پائے - 1520ء سے 1566ء تک 46 سال تک حکمرانی کے فرائض انجام دیئے۔سلطان سليمان اول‎کا شمار سلطنت عثمانیہ کے سب سے عظیم اور مدبر حکمران کے طور پر کیا جاتا ہے انہوں نے اپنے بے مثا ل عدل و انصاف اور لاجواب انتظام کی بدولت پوری مملکت اسلامیہ کو خوشحالی اور ترقی کی شاہراہ پر گامزن کردیا۔ انہوں نے مملکت کے لئے قانون سازی کا جو خصوصی اہتمام کیا اس کی بنا پر انہیں سلیمان قانونی کے لقب سے یاد کیا جاتا ہے - اہل مغرب ان کی عظمت کا اس قدر معترف ہے کہ مغربی مصنفین انہیں سلیمان ذیشان یا سلیمان عالیشان اور سلیمان اعظم کہہ کر پکارتے ہیں۔ ان کے زمانے میں متعدد اعلی عدالتی قوانین وضع ہوئے اور انتظامی ضابطے بنائے گئے - اور ایسے سماجی معاشرتی قواعد رائج کئے جن کی بنیاد شریعت اسلامی پر رکھی گئی تھی - امیر المومنین سلمان قانونی نے اپنے چھیالیس سالہ دور اقتدار میں ایک دن کے لئے بھی جہاد کو موقوف نہیں ہونے دیا -اور مسلسل جہاد کے ذریعے خلافت کی حدود کو توسیع دیتے رہے یہاں تک کہ اسلامی خلافت کی حدود کو ایشیا، یورپ اور افریقه کی انتہاؤ ں تک پہنچا دیا-ان کی حکومت میں سرزمین حجاز، ترکی، مصر، الجزائر، عراق، کردستان، یمن، شام، بیت المقدس، خلیج فارس اور بحیرہ روم کے ساحلی علاقے، یونان اور مشرقی و مغربی ہنگری شامل تھے۔ اس کے بعد سلطنت عثمانیہ اور خلافت اسلامیہ ان حدود سے آگے نہیں بڑھ سکی - سلمان اول کو یہ انتظامی و جہادی صلاحیتیں اپنے والد سلطان سلیم بن بایزید ثانی سے یوں سمجھیں ورثے میں ملی تھیں - انہوں اپنے والد سے 16 سال تک جنگی فنون کی تربیت حاصل کی۔ سلیم اول نے بطور خاص اس بات کا اہتمام کیا تھا کہ ابتدائی عمر میں ہی سلمان دینی تعلیم سے کماحقه واقف ہو جائیں -سات سال کی عمرمیں سلیمان کوسائنس، تاریخ، ادب، الہیات اور جنگی فنون سیکھنے کے لیے توپ کاپی محل، قسطنطنیہ میں بھیجا گیاتھا۔ سلیمان کی انتظامی صلاحیتوں کو اس وقت کھل کر سامنے آئیں جب ان کو سلطنت کے مختلف صوبوں میں حاکم مقرر کیا گیا۔ سب سے پہلے انہوں نے اپنے دادا سلطان بایزید ثانی کے زمانے میں کفہ کی سنجق (صوبے) میں حکمرانی کے فرائض انجام دیئے۔ انہوں نے مغنیسیا، ادرنہ اور صاروخان کی حکمرانی کی ذمہ داریاں بھی انجام دیں۔ سلیم اول نے جب ایران پر حملہ کیا تو سلیمان نائب کی حیثیت سے قسطنطنیہ میں موجود تھے۔ سلمان اول قانونی کے دور میں خلافت کے زیر اثر علاقے ہوں یا وہ علاقے جو براہ راست سلطنت میں نہیں آتے تھے جیسے کہ ہندوستان، افغانستان اور دیگر مسلم ممالک ان سب میں خلافت کا معنوی اثر و رسوخ تھا - تمام دنیا میں بسنے والے مسلمانوں کے لئے عثمانی خلافت اسلامیہ ہی امیدوں کا مرکز تھی - سارے مسلمان مرکز خلافت کا نہ صرف احترام کرتے تھے بلکہ اسے روحانی اور دنیاوی مرکز تصور کرتے تھے - ماسوائے ایران کی صفوی حکومت کے - عثمانیوں کے علاوہ دیگر مسلمان حکمران بھی خلیفہ سے سند حکومت حاصل کرنے کو اپنے لئے باعث افتخار سمجھتے تھے اور اس وقت تک تخت حکومت پر نہیں بیٹھتے تھے جب تک کہ خلیفہ کی جانب سے خلعت فرمان جاری نہیں کردیا جاتا - خلیفہ کی جانب سے خلعت فرماں روائی جاری ہونے کے بعد اس بات کا اہتمام ہوتا تھا کہ دربار منعقد ہو جس میں خلیفہ کی جانب سے جاری کے گئے فرمان کو پڑھ کر سنایا جاتا اور خفہ کا نامزد سفیر یا نمائندہ نئے بادشاہ کو خلعت پہناتا اور کمر میں تلوار دیتا ، اقرار و پیمان لیتا - عدل و انصاف کی تاکید کرتا اور سند حکمرانی پڑھ کر سناتا - اور وہ علاقے جہاں مسلمان اقلیت میں تھے وہاں کے لئے سلطان و خلیفہ کی طرف سے خصوصی رقم مختص کی جاتی جس سے دینی و دنیوی تعلیم کا بندوبست ہوتا - یہی نہیں بلکہ وہاں کی غیر مسلم حکومتوں کے حکمرانوں کو مسلمانوں کے ساتھ آزادانہ مذہبی شعائر اور رسوم عبادت کی آزادی کا پابند کیا جاتا - جہاں ایسا ممکن نہیں تھا وہاں سیاسی دباؤ بھی استمعال کیا گیا - جس کی بیشمار مثالیں موجود ہیں - سلیمان نے اپنے 46 سالہ دور حکومت میں خلافت عثمانیہ کو سیاسی برتری دلوانے اور اسے برقرار رکھنے کے لئے انتھک محنت کی اس کا یہ کارنامہ اس لحاظ سے بھی بے حد ممتاز ہے کہ جس دور میں سلطان بایزید نے اور سلطان سلیم نے حکومت کی اس زمانے میں مسیحی و روم کی طاقتیں مغربی اقوام صلیبی پرچم تلے متحد ہورہی تھیں اور کلیسا پاپائے روم کی قیادت میں بڑی بڑی شخصیات کے جلو میں خلافت اسلامیہ کے سامنے آنے کے لئے اپنے آپ کو تیار کر چکی تھیں - شہنشاہ چارلس پنجم جو یورپ کے نصف سے زائد حصے پر حکمران تھا جس میں موجودہ اسپین، بیلجیئم، ہالینڈ اور جرمنی شامل تھے، ادھر انگلستان میں ملکہ ایلزبتھ اول حکمران تھی اور ہنگری پر شاہ لوئی کا سکہ چل رہا تھا۔ یہ وہ وقت تھا جب فرانس، انگلستان اور آسٹریا نے " صلیبی پکار " پر لبیک کہتے ہوئے اپنے اختلافات پس پشت ڈال دئیے تھے -ان کا صرف ایک ہی مقصد تھا کہ کسی نہ کسی طرح مسلمانوں کی بڑھتی ہوئی طاقت کو روکا جائے حکومت سنبھالنے کے بعد اپنے 26 سالہ دور حکومت میں سلیمان کسی نہ کسی جنگ یا مہم میں مصروف رہے سلیمان اعظم نے اپنی تخت نشینی کے بعد خیرالدین باربروسہ کو پورے عثمانی بحری بیڑے کا سپریم کمانڈر ایڈمرل یعنی امیر البحر مقرر کیا - امیر البحرخیر الدین شہنشاہ چارلس اور صلیبیوں پر قہر بن کر ٹوٹا بیش تر عیسائی بادشاہوں کے فوجی بیڑے سمندر برد ہوگئے اور بے شمار نہروں، ساحلوں اور بندرگاہوں کو سلطنت عثمانیہ میں شامل کر لیا گیا - تجارتی راہداریوں اور سمندروں پر عثمانی خلافت کا راج مضبوط ہوگیا ۔ مراکش، فیض، الجیریا، تیونس اور طرابلس (ٹریپولی) کے علاقے بھی عثمانیوں کے زیرنگیں آچکے تھے۔ خلیفہ بننے کے بعد سلیمان کی زندگی کا پہلا معرکہ فتح بلغراد تھی۔ ہنگری کے بادشاہ لوئی ثانی سلطان سلیم کے زمانے سے ہی عثمانی سلطنت کے لئے مشکلات کھڑی کر رہا تھا ۔ سلیمان نے خلیفہ بننے کے بعد شاہ ہنگری کے پاس اپنے سفیر بھیجا جس نے سلیمان کی جانب سے خراج کی ادائیگی کا مطالبہ شاہ ہنگری کو پہنچایا۔ شاہ ہنگری طاقت کے نشے میں مست تھا اس نےعثمانی سلطنت کے سفیر کو قتل کروا دیا۔ سلیمان کو خبر ملی تو انہوں نے فوجی تیاری کا حکم دیا۔ ماہ رمضان المبارک میں یہ مہم سر کی گئی۔ 1521ء میں اسلامی فوج بلغراد پر قبضہ کر چکی تھی۔ سلیمان نے بلغراد کو کسی قسم کا نقصان نہ پہنچایا اور وہاں بڑے کلیسا کی صفائی کروائی اور نماز ادا کی اور اسے مسجد میں تبدیل کردیا گیا۔ بلغراد جسے سرب زبان میں بوئیگراد یعنی سفید شہر کہا جاتا ہے مسلمان سلطنت کا حصہ بن گیا - جزیرہ رہوڈس کا حاکم اپنی اچھی قسمت کے سبب عثمانیوں کے حملوں سے اب تک تو بچتا آیا تھا - یہ بحری قزاق عثمانی قافلوں کو راستے میں لوٹ لیا کرتے تھے - سلمان قانونی نے اس مرتبہ جزیرے پر مکمل تیاری کے ساتھ حملہ کیا - رہوڈس کے قلعے میں سینٹ جان کے نائٹس حملے سے بچنے کی تدبیریں نکالنے میں مصروف تھے - پاس کی رومن طاقتوں سے مدد مانگنے کے لئے سفراء کو بھیجا جارہا تھا - شہریوں کو صلیبوں کے ساتھ نائٹس کی کمان میں دیا جاچکا تھا کہ سلطان سلمان اول قانونی نے 300 جنگی جہاز اور 400 باربرداری کے جہاز وں کے ساتھ 4 رمضان بمطابق 28 جولائی کو عثمانی افواج ساحل پر اتا ر دیں اور 8 رمضان بمطابق یکم اگست کو رہوڈس کا محاصرہ شروع کیا، یہ محاصرہ 5 ماہ تک جاری رہا۔ بالآخر رہوڈس کے حاکم نے سلطان سلمان کی شرائط پر ہتھیار ڈال دیئے۔ سلیمان نے جزیرہ روڈرس کے نائٹس اور فوج کو 12 دن کی مہلت دی اور اعلی ظرفی سے کام لیتے ہوئے انہیں اجازت دی کہ وہ اپنا سامان اور اسلحہ لے جاسکتے ہیں اور ضرورت پڑے تو عثمانی جہازوں کو بھی استعمال کرسکتے ہیں۔ رہوڈس کے مسیحی باشندے یہاں سے نکل کر جزیرہ کریٹ چلے گئے تیسرا بڑ ا حملہ (مجارستان) ہنگری پر ہوا یہ یورپ کا وہ ملک تھا جس کے اطراف میں کوئی سمندر نہیں ہے اور اس کے اردگرد آسٹریا، سلواکیہ، یوکرائن، رومانیہ، کروشیا اور سلوانیہ واقع ہیں۔ مشہور دریا دریائے ڈینیوب کے دونوں کناروں پر واقع ہے۔ سلطان سلمان 1526 میں ایک لاکھ سپاہیوں کی فوج کے ساتھ روانہ ہوئے۔ اس وقت 300 توپیں بھی فوج کے ساتھ تھیں۔ دار الحکو مت پہنچنے سے پہلے پہلے ہی مہاچ کے مقام پر اسلامی افواج ہنگری کی فوجوں کے مدمقابل ہوئیں۔ مسلمان اس قدر جوش و جذبے سے لڑے کہ محض دو سے تین گھنٹوں میں جنگ کا فیصلہ مسلمانوں کے حق میں ہوگیا اور شاہ لوئی نے بھاگنے میں عافیت جانی - مگر دریا میں ڈوب کر ہمیشہ کے لئے تاریخ کا حصہ بن گیا - سلیمان نے اب ہنگری کے دارالحکومت بوڈا پر فیصلہ کن حملے کا فیصلہ کیا ۔ 10 ستمبر 1526ء کو دارلحکومت بوڈ ا پسٹ پر بھی مسلمانوں کا قبضہ مکمل ہو چکا تھا ۔ شاہ لوئی بے اولاد تھا - خلیفہ سلیمان نے مقامی امراء کے مشورے سے کاؤنٹ زاپولیا کو وہاں کا حاکم مقرر کیا جزیہ مقرر کرنے کے بعد واپس چلے آئے اس کے کچھ عرصے بعد شہنشاہ چارلس پنجم کے بھائی فرڈینننڈ نے ہنگری کا حکمران بننے کے خواب دیکھنے شروع کردیئے اور اپنے ان خوابوں کو حقیقت بنانے کی غرض سے اس نے ہنگری پر حملہ کیا اور کاؤنٹ زاپولیا کو شکست دے کر ہنگری پر قبضہ جما لیا -کاؤنٹ زاپولیا نے پولینڈ میں پناہ لے لی ۔ پولینڈ پہنچ کر کاؤنٹ زاپولیا نے سلطان سے فریاد کی۔ فرڈیننڈ نے اس موقع پرسلطان سلمان سے مطالبہ کہ ہنگری کے جن شہروں پر مسلمانوں کا قبضہ ہوچکا تھا وہ بھی واپس اس کے حوالے کردئیے جائیں - سلمان قانونی نے زاپولیا کی مدد کا فیصلہ کرلیا۔ 12 رمضان المبارک 935ھ بمطابق 20 مئی 1529ء کو سلطان ایک بڑی فوج لے کر بوڈا پہنچے۔ 6 روزہ محاصرے کے بعد معمولی جھڑپ کرکے قلعہ فتح کر لیا گیا ۔ اس فتح کے بعد ذپولیا کو وہاں کا حکم مقرر کیا- اور سلطان نے نیا محاذ تلاش کرلیا تھا - اس بار سلطان نے آسٹریا کو قابو کرنے کا منصوبہ بنایا - چناچہ 27ستمبر 1529ء کو ویانا کا محاصرہ شروع ہوگیا - موسم شدید سرد تھا - رسد میں مشکلات کا سامنا تھا - مگر افواج محاذ پر موجود رہیں بڑی توپیں جو ہنگری میں استمعال ہوئیں تھیں خراب موسم کے سبب ویانا نہیں پہنچ پا رہی تھیں - لہذا فیصلہ ہوا کہ محاصرہ اٹھا لیا جائے - اس محاصرے کے تین سال بعد سلطان سلمان دوبارہ آسٹریا کی جانب نکلا اور گونز کا علاقہ فتح کیا - یہ فتح حاصل کرنے میں تین ماہ کا وقت صرف ہوا - اس کے بعد آسٹریا بھی مسلمانوں کے زیر نگین آگیا - سلطان نے ان کو بھی جذ یہ دینے پر راضی کیا اور واپس قسطنطنیہ پہنچ گئے -۔ اب سلطان کو اپنی افواج کو تیونس کی جانب بھیجنا پڑا - اسطرح کامیابیوں کا سفر جاری رہا اور 1534 میں تیونس بھی عثمانی سلطنت کا حصہ بن گیا - ایران کی صفوی حکومتیں ہر دور میں ہی عثمانیوں کے مسائل کھڑی کرتی رہتی تھیں چناچہ سلطان نے اب کی مرتبہ صفوی حکمرانوں سے نمٹنے کا فیصلہ کیا اور سلطان نے اپنے وزیر اعظم ابراہیم کو کمانڈ دے کر ایران روانہ کیا - 941ھ بمطابق جولائی 1534ء میں تبریز پر قبضہ کرلیا۔ ستمبر میں سلطان بذات خود اس شہر میں فاتحانہ انداز میں داخل ہوا ۔ یہاں سےعثمانی ا فوا ج نے ہمدان کے راستے بغداد کا رخ کیا۔ سلطان کا قیام بغداد میں چار ماہ رہا - اس اثناء میں ایرانیوں نے اپنے علاقوں پر دوبارہ قبضہ کرلیا تھا اس لئے عثمانی افواج ایک بار پھر ایران کی جانب آنکلیں اور اس مرتبہ آذربائیجان اور دیگر کئی علاقے فتح کرلئےگئے ایران کے صفویوں کو شکست دینے کے بعد سلطان نے چند سالوں تک مختلف چھوٹی بڑی مہمات میں اپنی سپاہ کو مصروف رکھا ۔ اس دوران ہنگری میں حاکم زاپولیا کا انتقال ہوگیا تھا اور فرڈیننڈ نے پھر پورے ہنگری پر قبضہ جمانا چاہا، سلطان کو یہ اطلاعات ملیں تو انہوں نے اگست 1541ء میں ہنگری کا رخ کیا۔ اس حوالے سے امیر البحر خیر الدین کا ذکر از حد ضروری ہے جس نے بے پناہ حکمت اور بہادری سے اپنی سپاہ کو لڑایا - اس عہد کے بیش تر نام ور مورخین اور محققین نے خیرالدین کی صلاحیتوں کو تسلیم کرتے ہیں ۔ خیرالدین کی سب سے بڑی خواہش تھی کہ وہ طارق بن زیادہ کے اختیار کردہ بحری راستے کے ذریعے جبرالٹر (جبل الطارق) پہنچ کر اس پر دوبارہ مسلمانوں کو قبضہ دلادیں۔ اپنی خواہش کی تکمیل میں وہ عمر بھر سرگرم عمل رہے۔ بالآخر 20 اگست 1540 کو وہ ایک ہزار ملاحوں اور دو ہزار سپاہیوں کے ہم راہ سولہ بحری جہازوں کے بیڑے کے ساتھ جبرالٹر (جبل الطارق) پر حملہ آور ہوئے۔ ان کے مدمقابل لاکھوں کی بحری فوج ہزارہا بحری جہاز اور سسلی کا مشہور تجربے کار ایڈمرل ڈان برنارڈ ڈیو مینڈوزا موجود تھا۔ دس یوم کی خوں ریز جنگ کے بعد خیرالدین باربروسا نے جبرالٹر کے ساحلوں پر اپنے قدم جمالیے۔ فرانس نے خیرالدین کی بحری مدد کے سبب اسپین کی بندرگاہ حاصل کرنے کے بعد طولون کی بندرگاہ عثمانیوں کو تحفے کے طور پر پیش کردی۔ بحیرۂ عرب، بحیرۂ روم، بحیرۂ احمر سے لے کر جبل الطارق اور ہندوستان کے مغربی ساحل تک صرف خیرالدین کے نام کا ڈنکا بجتا تھا۔ ٹرانسلوانیا کو دالپور، ہیکلوس، فونفکیرشن پر بھی مسلمانوں کا قبضہ ہوگیا۔ یہاں مستقل طور پر عثمانی دستے متعین کردیئے گئے۔ ہنگری کو سنجقوں میں تقسیم کردیا گیا اور یہاں بھی عثمانی عامل ،گورنر مقررکردئیے گئے - اس محاذ کو پابند کردینے کے بعد سلطان نے دوبارہ ایران اور دیگر علاقوں کا قلعہ قمع کرنے کا سوچا - پھر سلطان کی نیام سے نکلی تلوار نیام میں واپس نہیں گئی -سلطان نے ایران میں اندر تک حملے کئے۔ بغداد، موصل، یریوان، آرمینیا اور بین النہرین (میسوپوٹیمیا) کو اپنی مملکت میں شامل کرلیا۔ ادھر عدن پر قبضہ کیا اور بحیرہ روم میں الجزائر، طرابلس اور بحیرہ ایجیئن کے متعدد جزیرے فتح ہو چکے تھے - ایشیا اور یورپ کی کوئی بھی مملکت بری اور بحری لحاظ سے عثمانی سلطنت کی برابری نہیں کر رہی تھی - بلا شرکت غیرے عثمانیوں کو سمندروں اور زمینوں پر حکمرانی کا عروج حاصل ہو چکا تھا - سلطان سلیمان کا جذبہ جہاد مرتے دم تک قائم رہا -یہاں تک کہ جنگ کے دوران ہی انہوں نے داعی اجل کو لبیک کہا۔1565ء میں آسٹریا سے جنگ پھر شروع ہوگئی جس میں عیسائیوں نے کچھ کامیابیاں حاصل کیں۔ سلطان اس زمانے میں بیمار تھے انہیں گٹھیا کی شکایت تھی اس کے باوجود مردانہ وار افواج کی قیادت کے لئے نکل آئے۔ آسٹریا کے قلعہ سگتوار کا محاصرہ 2 اگست 1565ء کو شروع ہوا اور 8 ستمبر تک جاری رہا اور قلعہ فتح ہوگیا اور اس وقت جب لشکر اسلام کامیابی کے پھریرے لہراتا ہوا قلعے میں داخل ہورہا تھا لیکن سپاہی اس اندوہناک حقیقت سے بے خبر تھے کہ ان کا محبوب سلطان اب ان کے درمیان نہیں بلکہ وہ 9 اور 10 صفر بمطابق 5 اور 6 ستمبر کی درمیانی شب ہی انہیں چھوڑ کر اپنے خالق حقیقی سے جا ملا ہے۔ سلطان کی وفات کی خبر وزیراعظم صوقوللی پاشا نے دانستہ مخفی رکھی اور فتح کے بعد اسے عام کیا۔ فتح کے شادیانےبند ہوگئے اور فضا سوگوار ہوگئی۔ سلطان کی میت واپس قسطنطنیہ لائی گئی جہاں خود ان کی تعمیر کردہ مسجد سلیمانیہ میں انہیں سپردخاک کیا گیا۔ انہوں نے ذاتی طور پر 13 بڑی جنگوں میں شرکت کی جن میں سے تین ایشیا میں اور 10 یورپ میں لڑی گئی اور اس طرح سلطنت عثمانیہ کی حدود میں 13 مرتبہ توسیع کی۔